DITTO ส่งซิก Q2 โตต่อ ตุนแบ็คล็อก 1.36 พันลบ. จ่อปิด 2 ดีลใหม่
DITTO ส่งซิกไตรมาส 2/65 โตต่อ ตุนแบ็คล็อกแน่น 1.36 พันลบ. ลุยประมูลงานเพิ่มรวม 9 พันลบ. จ่อปิด 2 ดีลใหม่
DITTO ส่งซิกไตรมาส 2/65 โตต่อ ตุนแบ็คล็อกแน่น 1.36 พันลบ. ลุยประมูลงานเพิ่มรวม 9 พันลบ. จ่อปิด 2 ดีลใหม่
2 มิ.ย. 2565

นายฐกร รัตนกมลพร ประธานเจ้าหน้าที่บริหารบริษัท ดิทโต้ (ประเทศไทย) จำกัด (มหาชน) หรือ DITTO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดย ตลาดหลักทรัพย์แห่งประเทศไทย (ตลท.) ในวันที่ 30 พฤษภาคม 2565 เปิดเผยว่า บริษัทฯ คาดผลการดำเนินงานในไตรมาส 2/2565 เติบโตต่อเนื่องจากไตรมาสแรก ตามการทยอยรับรู้งานในมือ (Backlog) ซึ่งปัจจุบันมีอยู่ 1,362 ล้านบาท แบ่งเป็น งานรับเหมาวิศวกรรมด้านเทคโนโลยีสำหรับโครงการของหน่ายงานราชการต่างๆ (Technology Engineering &amp; Turnkey projects) จำนวน 973 ล้านบาท, จำหน่ายและให้บริการระบบบริหารจัดการเอกสาร (Data &amp; Document Management) จำนวน 389 ล้านบาท โดยบริษัทฯ คาดว่าปีนี้จะสามารถรับรู้รายได้ราว 50% ของงานในมือทั้งหมด
นอกจากนี้บริษัทฯ คาดว่า ร่างพ.ร.บ.อิเล็กทรอนิกส์ฯ จะประกาศใช้อย่างเป็นทางการในครึ่งปีหลังนี้ โดยมีเป้าหมายให้หน่วยงานราชการ หรือเกี่ยวข้องมีการบริการเป็น e-service และเมื่องบประมาณผ่านมติสภา น่าจะทำให้หน่วยงานต่างๆ มีโครงการ หรือทยอยใช้งบออกมา เบื้องต้นคาดว่าน่าจะมีงานให้เข้าไปประมูลรวม 9,000 ล้านบาท ซึ่งบริษัทฯ เชื่อว่าจะสามารถคว้างานเข้ามาเสริมพอร์ตได้ตามที่คาดหวังไว้
ขณะที่บริษัทฯ เตรียมขออนุมัติจากผู้ถือหุ้นในการประชุมวิสามัญผู้ถือหุ้นครั้งที่ 1/2565 ในวันที่ 30 มิ.ย.นี้ ในการออกหุ้นเพิ่มทุนให้แก่บุคคลในวงจำกัด (PP) จำนวน 40 ล้านหุ้น เพื่อรองรับการลงทุนซื้อกิจการในอนาคต ในรูปแบบแลกซื้อกิจการด้วยหุ้น โดยไม่ต้องใช้เงินสด เพื่อรักษากระแสเงินสดไว้ใช้เป็นเงินทุนหมุนเวียนของบริษัท
อย่างไรก็ตามปัจจุบันบริษัทฯ คาดจะเข้าซื้อกิจการจำนวน 2 ดีล ที่เกี่ยวกับธุรกิจ Data &amp;  Document Cyber Security และ Green Technology เป็นต้น เพื่อเข้ามาเสริมความแข็งแกร่งให้กับธุรกิจ
สำหรับผลประกอบการไตรมาส 1/2565 บริษัทฯ มีกำไรสุทธิอยู่ที่ 58.61 ล้านบาท เพิ่มขึ้น 41.56% จากงวดเดียวกันของปีก่อน ที่มีกำไร 41.40 ล้านบาท ส่วนรายได้ไตรมาส 1/2565 อยู่ที่ 320 ล้านบาท เพิ่มขึ้น 24% จากงวดเดียวกันของปีก่อน ที่มีรายได้ 258 ล้านบาท